कठिनाई यह है कि मानव स्वभाव में परस्पर विरोधी प्रवृत्तियाँ मौजूद हैं।आदमी अपने को स्वतंत्र देखना चाहता है, पर दूसरों को गुलाम बना कर उसे खुशी होती है। यही वजह है कि स्वतंत्रता के लिए किए जाने वाले संघर्ष गुलामी की व्यवस्था भी पैदा कर सकते हैं। साम्यवाद के इस दोष के कारण एक महान दर्शन होते हुए भी उसकी ग्राह्यता कम है। अब तो यह प्रश्न भी उठने लगा है कि क्या लोकतांत्रिक समाजों में भी मानव स्वतंत्रता के लिए खतरा नहीं है। सत्य का सम्मान किए बिना स्वतंत्रता को समझा नहीं जा सकता। तानाशाही हमेशा झूठ के पैरों से ही चलती है। आज स्वार्थ-प्रेरित सूचनाओं की बहुलता के कारण यह पता लगाना कठिन हो गया है कि सत्य क्या है। हम राज्य की तानाशाही से ज्यादा उद्योग की तानाशाही से आक्रांत हैं। यह तानाशाही हमारे विकल्पों को सीमित करती जा रही है। स्वतंत्रता तभी है जब कई विकल्पों में चयन करने की आजादी हो। आखिर, स्वतंत्रता का अनुभव मन से होता है, पर उसकी परिस्थितियाँ हम से बाहर होती हैं। इसलिए स्वतंत्रता की चाह रखने वाले व्यक्तियों की यह जिम्मेदारी हो जाती है कि वे ऐसी परिस्थितियों के निर्माण में भागीदारी करें जिनमें हर किसी को एक जैसा स्वतंत्र होने की सुविधा हो। जब तक एक की स्वतंत्रता संकट में है, तब तक सभी की स्वतंत्रता खतरे में है।